Pollux: Valke, nie die ANC nie, kry die memo | Netwerk24
Pollux: Valke, nie die ANC nie, kry die memo
Die ABC van korrupsie
Toe Cyril Ramaphosa in Augustus aankondig dat hy die ANC wil omskep in 'n politieke party, was baie Suid-Afrikaners, veral dié wat nie juis glo in "sien is glo" nie, verlig – verby is die dae van die ANC as 'n misdaadsindikaat! Alle ANC-lede wat selfs net beskuldig word van korrupsie, sou gevra word om hul sluitkassies in Luthuli-huis te gaan leegmaak en hul swart amps-Jaguars weg te trek van waar dit al jare buite staatsdepartemente en die parlement op die parkering vir eerlike gestremdes gestaan het. Pollux is mos maar skepties en het gereken Cyril se A-Z-regrukplan sal vasval by A (vir "Ace"), B (vir "Bongani Bongo") en C (vir "Carltjie Niehaus", Ace se hans hanswors wat kamoefleerdrag aantrek sodat hy dadelik raakgesien kan word). Terwyl die Valke klaarblyklik gedink het Cyril was ernstig oor korrupsie en dié week vir Ace Magashule gegryp het – 'n blye dag waarvoor Pieter-Louis Myburgh, skrywer van Gangster State, ruim krediet verdien – is die ANC self alweer bietjie agter: Die verwydering van Maga­shule as sekretaris-generaal is by Dinsdagaand se dringende vergadering van die top-ses-leierskap nie eens bespreek nie.
Ten minste het die ANC se adjunk-sekretaris-generaal, Jessie Duarte, gesê ANC-leiers sou Magashule nie in hul amptelike hoedanigheid by die hof gaan ondersteun nie. En Ace wil sy gesig nie op T-hemde sien nie . . .
Toe Gangster State in Maart 2019 die rakke tref, wou die ANC-jeugliga in die Vrystaat dit verbrand en het die ANC self die boek in 'n verklaring à la dáárdie Trump "fake news" gedoop wat boonop deel van 'n "anti-swart agenda" was. Pollux reken egter Ace en sy lakeie is deels reg as hulle van 'n veldtog teen hul pappabeer praat. Baie ander het immers gedoen wat Ace gedoen het, en moet nog betaal daarvoor.